Kaapstad bekommerd oor die vergiftiging van bome | Maroela Media
Bome vrek na vergiftiging (Foto: Verskaf)
Die Stad Kaapstad is bekommerd oor die toename in die vergiftiging van groot bloekombome in Wesselsweg, Kenilworth, in Kaapstad.
Die stad se departement van parke en ontspanning het vroeër vandeesmaand bevestig dat 'n bloekomboom wat tussen 75 en 100 jaar oud kan wees, vergiftig is. Gate is in die boom se bas geboor en onkruiddoder in die gate ingespuit. 'n Blou vlek is op die bas nagelaat.
Dié vergiftigde boom wat 25 m lank en 16 m breed is, is tans besig om te vrek. Die stad het gesê hulle is verplig om die boom te verwyder omdat dit 'n gevaar vir die omgewing kan inhou.
In Oktober verlede jaar het nege bloekombome langs Racecourse-weg in Durbanville deurgeloop. Verskeie vergiftigingsmetodes is gebruik vir die toediening van onkruiddoder. Onkruiddoder is onder meer op die grond rondom die boom gespuit om klein poeletjies te vorm. Onkruiddoder is ook direk aan bome toegedien.
Die stad beskou die opsetlike vergiftiging van bome as 'n onwettige, strafregtelike aktiwiteit en het reeds 'n saak teen diegene wat daarvoor verantwoordelik is by die polisie aanhangig gemaak.
'n Blou vlek is op die bas nagelaat (Foto: Verskaf)
Die departement van ontspanning en parke vermoed daar kan verskillende motiewe wees waarom die bome vergiftig word. Van dié redes sluit in dat die val van blare en saadkapsules op mense se erwe steurend vir die inwoners kan wees. Partykeer loop inwoners die risiko dat boomtakke of die hele boom kan omval. Bome word ook soms verwyder wanneer hulle in die pad van ontwikkeling staan.
Volgens Zahid Badroodien, burgemeesterskomiteelid vir gemeenskapsdienste en gesondheid, is dit op die oog af moeilik om te bepaal of 'n boom wel vergiftig is. "Ons ry verby en neem nie altyd kennis van die bome langs die pad nie. Ons vermoed dat iets verkeerd is eers wanneer die boom se takke begin kwyn," vertel Badroodien.
Hy beskou die opsetlike vernietiging van bome as kommerwekkend. "Afgesien van die estetiese waarde, hou bome talle voordele vir die omgewing in. Dit verskaf skaduwee aan mense, bied 'n veilige skuiling vir voëls en neem koolstofdioksied op. Bome kan jou eiendomswaarde tot 15% opstoot."
Bloekombome, afkomstig van die Eucalyptus-spesie, is regoor Kenilworth geplant. Dit is ook oral in die Wes-Kaap as straat- en parkeerbome geplant.
Die stad is bekommerd oor die vergiftiging van bome (Foto: Verskaf)
Badroodien sê hulle is dankbaar vir die lede van die gemeenskap wat reeds voorvalle van vergiftiging of vernietiging van bome aangemeld het. "Ons kan vining optree indien die gemeenskap saamwerk om die vernietiging, vandalisme en vergiftiging van bome te bekamp. Die beskerming van ons natuurlike erfenis en omgewing is 'n belegging vir ons toekomstige geslagte. Die versorging van bome sê ook baie oor ons respek vir die natuur."
Lede van die gemeenskap wat enige inligting het oor die vergiftiging van die bome, kan 'n e-pos stuur na [email protected] of stadsbeamptes bel by 021 480 7700.
Volgens my is dit 'n indringer boom/plant afkomstig van Australië af, so moet uitgeroei word en liewers met inheemse bome vervang word
Hierdie is bloekombome en nie gombome nie. Iewers loop ń siek ou rond want hierdie bome is nie naby iemand se erf nie. My eggenote het al verskeie fotos geneem van die laning bloekombome langs Racecourseweg waneer die son reg is. Dit maak ń baie mooi foto.
Seker weer 'n skelm ontwikkelaar wat met onderduimsheid besig is.
Ag Vader tog!!
Wat is volgende? Nou mort mens bome ook onder kamera monitors sit….
Ek sien hul noem nie dat bome dalk ook vergiftig is vir hul hout nie… ek se maar net……
Roei al die bloekombome uit. Dis uitheems en dan sal ons minder water tekorte hê. Hul put die ondergrondse water uit.